สวัสดีค่ะตอนนี้รักษาโรคจิตเวชอยู่เมื่อต้นเดือนคุณให้ลดยาคลายเครียดลง และมีอาการเป็นหวัดเรื้อรังมาหลายอาทิตย์ ทีนี้พอมาถึงช่วงมีประจำเดือน ประจำเดือนก็ไม่มาอยากทราบว่าการลดยาและการป่วยต่อเนื่องสามารถทำให้ประจำเดือนไม่มาได้ไหมคะโดยปกติกินยาคุมอยู่ตลอดไม่เคยลืม ไม่เคยผิดเวลาประจำเดือนก็มาปกติแต่มาน้อยมากอย่างเดือนก่อนมาแค่ 2 วันเดือนนี้ไม่มาเลยอยากทราบว่าพอจะเกี่ยวข้องกันหรือเปล่าคะ หรือมีเหตุผลอะไรที่ทำให้ประจำเดือนไม่มาได้บ้าง
สวัสดีค่ะ หากทานยาคุมกำเนิดอยู่ และไม่เคยลืมทาน โอกาสในการตั้งครรภ์ก็ถือว่าน้อย อย่างไรก็ตาม หากถึงช่วงที่ประจำเดือนควรจะมา (คือในช่วงเว้นระยะ 7 วันสำหรับยาคุมชนิด 21 เม็ด หรือช่วงที่ทานยาเม็ดแป้งสำหรับยาคุมชนิด 28 เม็ด) แต่ไม่มา ก็ควรตรวจหาการตั้งครรภ์ดูก่อนค่ะ หากตรวจไม่พบ การที่ประจำเดือนไม่มา ก็น่าจะเกิดจากผลของฮอร์โมนจากยา ที่ไปทำให้เยื่อบุโพรงมดลูกฝ่อบางลง จึงทำให้ประจำเดือนมาน้อย จนถึงไม่มาได้ค่ะ โดยเฉพาะหากเป็นยาคุมชนิดที่มีฮอร์โมนต่ำ แต่ก็ไม่ได้อันตรายอะไร และสามารถทานยาคุมต่อไปได้ เพียงแต่อาจต้องตรวจหาการตั้งครรภ์ดูเป็นระยะๆ ค่ะ แต่หากต้องการให้มีประจำเดือนมา อาจต้องเปลี่ยนยี่ห้อยาคุม เป็นชนิดที่มีฮอร์โมนสูงขึ้นค่ะส่วนการที่เป็นโรคจิตเวช และทานยาคลายเครียดอยู่ รวมถึงการเป็นหวัดเรื้อรัง มีอาการไม่สบายทางร่างกายอยู่ ไมได้มีผลต่อการมาของประจำเดือน เนื่องจากการที่ทานยาคุมกำเนิดอยู่ ประจำเดือนก็จะมา ตามการเปลี่ยนแปลงของฮอร์โมนจากยาค่ะ ประจำเดือนจะไม่ได้มาตามการทำงานของรังไข่อีกต่อไป ดังนั้น ปัจจัยที่มีผลต่อการทำงานของรังไข่ จึงไม่ได้มีผลต่อการมาของประจำเดือนค่ะ